ครม. เห็นชอบปรับหลักเกณฑ์เพิ่มการดูแลผู้ป่วยฉุกเฉินวิกฤต (UCEP) ปรับชื่อรายการยาใหม่ ครอบคลุมหลายยี่ห้อ ลดปัญหาเบิกจ่าย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี เห็นชอบปรับหลักเกณฑ์ UCEP คือสิทธิการรักษาตามนโยบายของรัฐ เพื่อคุ้มครองผู้ป่วยฉุกเฉินวิกฤต ให้สามารถเข้ารักษาพยาบาลในโรงพยาบาลทุกแห่งที่ใกล้ที่สุดได้ โดยไม่ต้องเสียค่าใช้จ่ายจนพ้นวิกฤติและสามารถเตลื่อนย้ายได้อย่างปลอดภัย แต่ไม่เกิน 72 ชั่วโมง สำหรับการปรับหลักเกณฑ์ UCEP นี้ จะเป็นการปรับฉบับที่ 4 แบ่งเป็น 2 หมวดคือ การจัดทำรายการยาและค่าธรรมเนียมแพทย์ โดยในส่วนการจัดทำรายการยา ปัจจุบันเป็นการทำรายการยาที่ใช้ชื่อทางการค้า หรือว่าชื่อยี่ห้อ ทำให้เกิดปัญหาการเบิกจ่าย จึงปรับรายการการจัดทำรายการยาให้ครอบคลุม ทั้งชื่อสามัญทางยาและชื่อทางการค้า จะบรรจุยี่ห้อต่างๆ เพื่อแก้ปัญหาการเบิกจ่ายรายการยา ส่วนการปรับค่าธรรมเนียมแพทย์ เพื่อให้สอดคล้องกับความเป็นจริงมากขึ้น ค่าบริการวิชาชีพปรับเป็นอัตราค่าบริการทางการแพทย์ เพื่อให้เป็นไปตามคู่มือแนวทางการกำหนดค่าธรรมเนียมทางการแพทย์ของปี 2563 โดยภาพรวมปรับเพิ่มขึ้นร้อยละ 30 เช่น การเย็บแผลฉีดขาด หรือบาดแผลของหนังศรีษะ ปรับค่าธรรมเนียมใหม่จากเดิม 6,000 บาท เป็น 9,000 บาท การใส่ท่อช่วยหายใจ ปรับจากเดิม 1,500 บาท เป็น 2,250 บาท ซึ่งการปรับเพิ่มขึ้นของค่าธรรมเนียมแพทย์ในครั้งนี้ จะส่งผลให้ค่าบริการผู้ป่วย UCEP ในภาพรวมเพิ่มขึ้นร้อยละ 13.5